b'\n_START_ARTICLE_\nTutmes al III-lea\n_START_SECTION_\nDomnie\n_START_PARAGRAPH_\nDup\xc4\x83 moartea ei, \xc3\xaen 1483 \xc3\xae.Hr., Tutmes al III-lea, a distrus monumentele \xc8\x99i arhivele ce aminteau numele faraonesei. Tutmes al III-lea, pe care egiptologul american James Henry Breasted l-a numit "Napoleon al Egiptului Antic", a continuat politica de cucerire a tat\xc4\x83lui s\xc4\x83u \xc8\x99i a dus noul imperiu la nivel de v\xc3\xa2rf. Principala surs\xc4\x83 pentru cunoa\xc8\x99terea domniei lui Tutmes al III-lea, sunt Analele (sau Cronica) acestuia, gravate \xc3\xaen hieroglife pe pere\xc8\x9bii templului zeului Amon. Textele enumer\xc4\x83 16 campanii duse de faraon \xc3\xaentre anii 23 \xc8\x99i 42 ai domniei sale, duse \xc3\xaempotriva sirienilor, hiti\xc8\x9bilor, mitanilor, etc. care voiau s\xc4\x83 \xc3\xaempiedice p\xc4\x83trunderea egiptenilor \xc3\xaen Asia. \xc3\x8en timpul campaniilor sale a cucerit 350 de ora\xc8\x99e, supun\xc3\xa2nd majoritatea teritoriilor de la vest de Eufrat, pe care l-a traversat \xc3\xaen timpul unei campanii \xc3\xaempotriva regatului Mitanni._NEWLINE_Campaniile cinci, \xc8\x99ase \xc8\x99i \xc8\x99apte ale lui Tutmes al III-lea au fost \xc3\xaendreptate \xc3\xaempotriva ora\xc8\x99elor din Fenicia sudic\xc4\x83 \xc8\x99i \xc3\xaempotriva ora\xc8\x99ului sirian Kade\xc8\x99 situat pe fluviul Nahr al-Asi. \xc3\x8en al 29-lea an de domnie faraonul lupta cu succes \xc3\xaen centrul \xc8\x9b\xc4\x83rii Naharina situat\xc4\x83 pe fluviile Oronte \xc8\x99i Eufrat. Armatele egiptene au jefuit sistematic ora\xc8\x99ele capturate. Porturile au fost transformate de egipteni \xc3\xaen baze de opera\xc8\x9bii. Tributuri anuale plecau din teritoriile cucerite spre Egipt iar copiii nobilimii au fost trimi\xc8\x99i la Theba ca s\xc4\x83 fie instrui\xc8\x9bi cu "doctrina faraonului"._NEWLINE_Cea de-a 16-a \xc8\x99i ultima campanie \xc3\xaen Asia s-a desf\xc4\x83\xc8\x99urat \xc3\xaen cel de-al 42-lea an al domniei sale (1463 \xc3\xae.Hr.) c\xc3\xa2nd ora\xc8\x99ele de la Qatna p\xc3\xa2n\xc4\x83 la Tunep s-au r\xc4\x83sculat \xc3\xaendemna\xc8\x9bi de mitani. \xc3\x8en lupt\xc4\x83 s-au \xc3\xaenfruntat direct "\xc8\x98o\xc8\x99tar, mizerabilul \xc3\xaenfr\xc3\xa2nt la Naharina \xc8\x99i Tutmes, alesul fiu al zeului Amon". Faraonul a str\xc4\x83puns r\xc3\xa2ndurile du\xc8\x99manilor \xc8\x99i i-a pus pe fug\xc4\x83 pe mitani. _NEWLINE_Hotarul posesiunilor egiptene se \xc3\xaentindea p\xc3\xa2n\xc4\x83 la Karkemi\xc8\x99 pe Eufrat, acolo unde Siria se \xc3\xaenvecina cu Mesopotamia \xc8\x99i Asia Mic\xc4\x83. Hotarele Egiptului din timpul s\xc4\x83u n-au mai fost dep\xc4\x83\xc8\x99ite de un alt faraon. Pr\xc4\x83zile de r\xc4\x83zboi l-au ajutat pe Tutmes al III-lea s\xc4\x83 ridice construc\xc8\x9bii m\xc4\x83re\xc8\x9be \xc3\xaen Valea Nilului._NEWLINE_Mumia faraonului a fost depus\xc4\x83 la Theba de c\xc4\x83tre fiul s\xc4\x83u, Amenhotep al II-lea, \xc3\xaen a\xc8\x99a-numita "Vale a Regilor". De acolo a fost mutat pentru a fi ferit de jafuri iar \xc3\xaen 1881 a ajuns la Muzeul din Cairo.'